Pranciškus (popiežius)

**Pranciškus** (; orig. **Chorchė Marijus Bergoljas**; , *SJ*; 1936 m. gruodžio 17 d. Buenos Airėse, Argentinoje – 2025 m. balandžio 21 d. Vatikane) – 266-asis Romos katalikų bažnyčios popiežius, išrinktas 2013 m. kovo 13 d. ir valdęs iki savo mirties 2025 m. Iki išrinkimo popiežiumi buvo Buenos Airių arkivyskupas. Šias pareigas ėjo nuo 1998 m. Kardinolu tapo 2001 m. Pirmasis popiežius iš Naujojo pasaulio, taip pat pirmasis popiežius po 1200 metų pertraukos ne iš Europos. Pirmasis popiežius jėzuitas.

## Biografija

Chorchė Marijus Bergoljas gimė Buenos Airėse italų emigrantų šeimoje, kurioje buvo vyriausias iš vaikų. Tėvas Marijus Chosė Bergoljas (1908–1959) buvo apskaitininkas, gimęs Portakomaro kaime Asčio provincijoje, Pjemonte, o motina Regina Marija Sivori (1911–1981) – namų šeimininkė, gimusi Buenos Airėse, jos šeima buvo iš Šiaurės Italijos. Marijaus Chosė šeima paliko Italiją 1929 m. bėgdama nuo Benito Musolinio režimo. Jo broliai buvo Albertas Horacijus (1942–2010), Oskaras Adrianas (1938–1997), o seserys – Marta Regina (1940–2007) ir Marija Elena (g. 1948 m.).

Jis studijavo Hipolito Irigojeno technikume (*Escuela Técnica Industrial N° 27 Hipólito Yrigoyen*), kuriame gavo chemijos techniko diplomą. Vėliau mokėsi Buenos Airių dvasinėje seminarijoje Po to jis kelis metus dirbo Hikečiero-Bachmano laboratorijos maisto skyriuje. Ligtol Chorchė Marijus Bergoljas dirbo apsauginiu bare ir valytoju.
Sulaukęs 21 metų susirgo pneumonija ir turėjo tris cistas.

Trejus metus pasimokęs arkivyskupijos Švč. Nekaltojo Prasidėjimo seminarijoje, 1958 m. kovo 11 d. įstojo į jėzuitų ordiną. Pasimokęs Čilėje, jis nustojo iš novicijaus 1960 m. kovo 12 d. įšventintas į vienuolius. Šv. Juozapo kolegijoje 1960 m. gavo licenciato laipsnį. 1964–1965 m. Santa Fė miesto Švč. Nekaltojo Prasidėjimo kolegijoje dėstė literatūrą ir psichologiją, 1966 m. dėstė Buenos Airių katalikiškoje Švč. Išganytojo kolegijoje. 1967 m. Chorchė Marijus Bergoljas pradėjo studijuoti teologiją jėzuitų universitete. 1969 m. gruodžio 13 d. arkivyskupas Ramonas Chosė Kasteljanas įšventino jį į dvasininkus. Nuo 1973 m. iki 1979 m. Argentinos jėzuitų provincijos provincijolas. 1980 m. tapo Buenos Airių provincijos Šv. Mykolo dvasinės seminarijos rektoriumi.

Vokietijoje apgynė daktaro disertaciją. Po šių studijų grįžo į Kordobos arkivyskupiją dirbti nuodėmklausiu ir dvasiniu vadovu. 1992 m. paskirtas Buenos Airių vyskupu augziliaru. 1997 m. birželio 3 d. paskirtas Buenos Airių arkivyskupo koadjutoriumi. 1998 m. vasario 28 d. tapo Buenos Airių arkivyskupu. 2001 m. vasario 21 d. popiežius Jonas Paulius II Ch. M. Bergolją paskyrė kardinolu. Po 2005 m. popiežiaus Jono Pauliaus II mirties vykusios konklavos metu kardinolas Ch. Bergoljas buvo laikomas *[[papabile]]* ir rimčiausiu varžovu joje išrinktam popiežiui Benediktui XVI. Nuo 2005 iki 2008 m. vadovavo Argentinos vyskupų konferencijai. 2013 m. konklavoje išrinktas popiežiumi, kardinolas Ch. Bergoljas pasirinko Pranciškaus vardą. Tai pirmas kartas per visą istoriją, kai popiežius pasirinko šį vardą.

2018 m. rugsėjo 22–23 d. lankėsi Lietuvoje – tai buvo antrasis Romos katalikų popiežiaus vizitas Lietuvos istorijoje, praėjus 25 metams po Jono Pauliaus II vizito 1993 m.

Popiežius Pranciškus mirė ištikus insultui 2025 m. balandžio 21 d., antrąją Velykų dieną.

## Popiežiavimas
Pranciškus suteikė moterims visiškas teises būti dikasterijų – Romos kurijos padalinių – narėmis. Teigė, kad Katalikų Bažnyčia turėtų būti atlaidesnė LGBT bendruomenės nariams ir pareiškė, kad nors tos pačios lyties asmenų sąjungų laiminimas nėra leidžiamas, atskirai asmenys gali būti laiminami, jei tai nevyksta liturginiame kontekste. Pranciškus kritikavo nevaržomą kapitalizmą, vartotojiškumą. Klimato kaitos klausimas buvo viena pagrindinių Pranciškaus pontifikato temų. Popiežius smerkė mirties bausmę kaip iš esmės blogą, pareikšdamas, kad Katalikų Bažnyčia įsipareigoja siekti jos panaikinimo. Tarptautinėje politikoje Pranciškus kritikavo kraštutinę dešinę ir populizmą, ragino dekriminalizuoti homoseksualumą, padėjo atkurti pilnus diplomatinius santykius tarp Jungtinių Valstijų ir Kubos, palaikė pabėgėlių teises. Jis pabrėžė, kad migrantų apsauga yra „civilizacijos pareiga“, ir kritikavo antivyriausybines nuotaikas bei priešimigracinę politiką, įskaitant ir JAV prezidento Donaldo Trampo veiksmus. 2022 m. jis atsiprašė už Bažnyčios vaidmenį Kanados vietinių gyventojų „kultūriniame genocide“.

## Šaltiniai